Minn għada ma tistax tniżżel TikTok u WeChat fl-Istati Uniti
Imtella' Settembru 19, 2020 - Aġġornata 19 Ta' Settembru, 2020 8:33am Minn għada TikTok u WeChat mhux se jkunu jistgħu jitniżżlu mill-app stores fl-Istati Uniti, sakemm il-President Donald Trump ma jilħaqx ftehim fl-aħħar ħin. L-amministrazzjoni ta' Trump temmen li dawn l-apps jheddu s-sigurtà nazzjonali għax jiġbru ħafna informazzjoni personali tal-utenti, li imbagħad jistgħu jgħaddu f'idejn il-gvern Ċiniż. Iċ-Ċina u l-kumpaniji qed jiċħdu din l-allegazzjoni, b'TitTok tgħid li żiedet livelli ta' trasparenza bla preċedent u se tkompli tissielet kontra din l-ordni, waqt li WeChat qalet li r-restrizzjonijiet kienu sfortunati u li se tkompli t-taħditiet mal-gvern Amerikan biex tinstab soluzzjoni. Dawk li diġà qed jużaw dawn l-apps fl-Istati Uniti jistgħu jkomplu jużawhom sat-12 ta' Novembru, u wara din id-data l-ħsieb huwa li l-apps ikunu aboliti għal kollox. Il-pjan kien li TitTok jingħaqad mal-kumpanija Amerikana ByteDance, iżda s'issa għadu ma nstab l-ebda ftehim li jaqbel għall-partijiet kollha.